Descobreix des de casa els edificis patrimonials de la Barcelona Vella de la mà de l’ou com balla!

Per segon any consecutiu, en el marc de la programació de Corpus, l’Associació Cultural Joan Amades us descobrirà la majoria dels edificis patrimonials de la Barcelona Vella on s’organitza l’ou com balla: el Palau Nadal i el Palau del Marquès de Llió, actual seu del Museu Etnològic i de Cultures del Món; el Palau Requesens o de la Comtessa de Palamós, on hi ha la Reial Acadèmia de Bones Lletres; el Palau del Lloctinent, seu de l’Arxiu de la Corona d’Aragó; el Palau Reial Major, on hi ha el Museu Frederic Marès; el Claustre de la Catedral de Barcelona i la Casa de l’Ardiaca, seu de l’Arxiu Històric de la Ciutat de Barcelona.

El recorregut finalitzarà al Palau Mercaders, on es troba ubicada la Casa dels Entremesos, on hi ha custodiats al llarg de l’any gran part dels elements d’imatgeria festiva del Seguici Popular, que participen a la Processó de Corpus.

Al llarg de la passejada virtual també es comentaran aspectes generals com l'origen de la processó, l'ordre dels participants, la història dels ventalls de Corpus, què és el panoli...